МВД-м къет «Iущхьэ-2021»
Апхуэдэ фIэщыгъэр зиIэ профилактикэ Iуэхур Къэбэрдей-Балъкъэрым щызэхаублащ. КъБР-м щыIэ МВД-м къызэритымкIэ, ар 2021 гъэм и накъыгъэ - жэпуэгъуэ мазэхэм Iыхьитхуу гуэшауэ республикэм щрагъэкIуэкIынущ.
Езыр-езыру къэкI наркотикхэкIхэр хабзэм къемызэгъыу ирагъэкIыныр къызэпыудынырщ, апхуэдэ хабзэншагъэхэр къыщIэгъэщынырщ, афиян зыхэлъ къэкIыгъэхэр хабзэм ­ебакъуэу хасамэ, апхуэдэхэр къыщыкIхэр къэхутауэ гъэкIуэдынырщ мураду зыхуагъэувыжыр. Лэжьыгъэр хабзэхъумэ IэнатIэхэм, район, къуажэ администрацэхэм я лIыкIуэхэм зэщIыгъуу ирагъэкIуэкI.
ЩIэпыр, Iущхьэр, акъылыр зыгъэутхъуэ Iэгъэбэгухэр къыщокI цIыхухэм я хадэхэми, мэкъумэш щIапIэхэми, зыми зэримыхьэ щIы кIапэхэми. АтIэ, Урысей Федерацэм и Правительствэм зэригъэувамкIэ, наркотик зыхэлъ къэкIыгъэхэр ираупщIыкIыныр я къалэнщ ахэр къыщыкI щIыр зейхэми щIы кIапэр къэзыгъэсэбэпхэми. Къэрал кIуэцI IуэхухэмкIэ органхэм я лэжьакIуэхэр, щIыпIэ администрацэхэм я лIыкIуэхэр зыхэт комиссэм а Iуэхум кIэлъыплъыну и къалэнщ.
Наркотик зыхэлъхэр къыщыкI щIы­пIэхэм гербицидхэр къыщагъэ­сэбэпмэ, абы зыкъом игъэкIуэдынущ. Iэмал имыIэу къыхэгъэщыпхъэщ къэкIыгъэ багъуэхэр ихын зэрыхуейр жылэр къыдимыдз, мыгъагъэ щIыкIэ - накъыгъэ, мэкъуауэгъуэ, бадзэуэгъуэ мазэхэм къриубыдэу.
ЩIыр зейм е ар къэзыгъэсэбэпым езыр-езыру къэкI афиянхэкI е акъылыр зыгъэутхъуэ пкъыгъуэхэр зыхэлъ къэкIыгъэхэр иримыгъэкъэбзыкIмэ, административнэ жэуап ихьыну къыпоплъэ, Урысей Федерацэм и КОАП-м и статьям ипкъ иткIэ. Къыхэдгъэщынщи, 2021 гъэм мыпхуэдэ хабзэр къызэпызыудам ипшынын хуей къуэдым хэхъуащ:
- цIыхухэм - сом 3 000-м къы­щыщIэдзауэ сом 4 000-м нэс;
- къулыкъущIэхэм - сом 5 000-м къыщыщIэдзауэ сом 10 000-м нэс;
- юридическэ лицохэм - сом 50 000-м щыщIэдзауэ сом 100 000-м нэс.
Зыщывмыгъэгъупщэ, къуэдыр ипшынкIэ зэрызэфIэмыкIыр, наркотик зыхэлъ къэкIыгъэхэр иригъэкъэбзыкIын зэрыхуейр зэрыщхьэщамыхыр.
КъБР-м щыIэ МВД-м Наркотикхэр зэрызэрагъэкIуэкIым кIэлъыплъынымкIэ и управленэм цIыхухэр къыхуреджэ набдзэгубдзаплъэу щытыну, наркотикхэкI щагъэкI е щащэ ящIэмэ, хабзэхъумэ органхэм, къалэ, къуажэ администрацэхэм, район администрацэхэм мэкъумэшымкIэ и къудамэхэм хъыбар ирагъэщIэну.
УАРДЭ Жантинэ.
